રાસ અટક્યો અને ઓરતો બધી યાકુબના દીકરાનું મોં જોવા ચાલતી થઈ. હમીદા પણ એમની સાથે સાથે અંદર ગઈ. યાકુબની ઓરત પોતાના દીકરાને પડખામાં લઈ સૂતી હતી. બધાં સામે જોઈ મરકી અને દીકરાના મોં પર ઢાંકેલું કપડું હટાવી લીધું. બધી સ્ત્રીઓએ એકી અવાજે કહ્યું, છોકરો રૂપકડો છે અને જન્મતાં આવડું મોટું શરીર છે તો મોટો થતાં લોંઠકો થવાનો. હમીદાએ વધુ નજીક આવીને છોકરાને જોયો. એની નજર પાછી ફરીને એની માની નજરમાં ભળી ગઈ. માની આંખમાં આનંદ, અભિમાન અને સંતોષ ઊભરાતાં એણે દીઠાં. હમીદાની નજર ત્રાટક કરી રહી. માનો હાથ મમતાથી દીકરાના શરીર પર ફરી રહ્યો. છોકરાનાં કાંડા પર હમીદાએ સોનાની પોચી પહેરાવી દીધી. હમીદા તરફ જોઈ સહેજ હસીને તે બોલી, ‘મુખી જેવો ઈય મોટો ભડ થાશે.’